Mange fisk døde, og plante- og dyrelivet i en vig i Limfjorden vil i en periode blive stærkt belastet, fordi der torsdag skete et stort gylleudslip fra en minkfarm i Skive Kommune. - Det er en meget stor forurening, siger biolog Knud Rasmussen fra kommunen om udslippet, hvor gyllen fossede direkte ned i Harre Å og dræbte alle fisk over en strækning på to-tre kilometer. I alt blev der pumpet 1800 kubikmeter gylle ud i vandløbet. Til sammenligning kan en normal gylletankvogn rumme 20 kubikmeter. Mængden svarer i øvrigt til to tredjedele af kapaciteten i de allerstørste gyllebeholdere. Forureningen rammer desuden Harre Vig, hvor der nu vil ske en meget kraftig algeproduktion, oplyser Knud Rasmussen. Årsagen til forureningen er, at et rør blev delt i to ved en samling. Dette skyldes muligvis et overtryk. Pumpen blev ikke afbrudt, og derfor blev der ledt den store mængde gylle ud i åen. Mængden skulle egentlig have været spredt på flere hundrede hektar jord. /ritzau/

Referat:
Alvorlig forurening i Limfjorden efter udslip fra minkfarm